KAZALO

1. Uvod 2

2. Stanje projekta 2

2.1 Pregled napredka v obdobju pregleda 2

2.2 Pogodbeni okvir za dokončanje projekta 3

2.3 Priprave na nadomestno tehnično rešitev 4

2.4 Priprave na migracijo 5

2.5 Omrežje SIS II 6

2.6 Operativno upravljanje 6

2.7 Varnost 6

3. Upravljanje 7

3.1 Finančne posledice 7

3.2 Upravljanje projekta 8

3.2.1 Odbor za globalno upravljanje programa 8

3.2.2 Odbor za SISVIS (SIS II) 8

3.2.3 Načrtovanje in usklajevanje na nacionalni ravni 9

3.2.4 Svet 9

3.2.5 Evropski parlament 9

4. Prednostne naloge za naslednje obdobje poročanja 10

5. Sklepne ugotovitve 10

1. Uvod

V tem poročilu o napredku so opisane dejavnosti, ki jih je Komisija v drugi polovici leta 2010 izvedla na področju razvoja druge generacije schengenskega informacijskega sistema (SIS II) in priprav na migracijo s SIS 1+ na SIS II. Poročilo je predloženo Svetu in Evropskemu parlamentu v skladu s členom 18 Uredbe Sveta (ES) št. 1104/2008 in Sklepom Sveta 2008/839/PNZ o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II).

2. Stanje projekta

2.1 Pregled napredka v obdobju pregleda

Svet PNZ je na zasedanju 3. in 4. junija 2010 omogočil znaten napredek, ki je bil dosežen v zvezi s projektom SIS II v drugi polovici leta 2010. V tem času so si strokovnjaki Komisije in držav članic intenzivno prizadevali za izpolnitev izpopolnjenih zahtev za sistem in oblikovanje opredelitve stvarnega osnutka časovnega načrta. Koristne delavnice in sestanki, na katerih so se zbrali vsi strokovnjaki zainteresiranih strani, so bili organizirani, da bi se izpostavila področja, na katerih je bilo treba zahteve SIS II razviti v skladu s potrebami končnih uporabnikov, ob upoštevanju potrebe po zaščiti naložb v SIS II na nacionalni ravni. Pomembni so bili številni elementi tega razvoja, med njimi tudi potreba po zagotavljanju sistema, ki bi bil približno petkrat večji od prvotno predvidenega sistema (s 15–22 milijonov opozoril iz prvotne pogodbe na zahtevanih 70–100 milijonov opozoril) in bi še vedno zagotavljal operativno usmerjeno delovanje.

Po podrobni oceni, ki so jo izvedli vsi strokovnjaki zainteresiranih strani, je bilo doseženo splošno soglasje o revidiranih zahtevah sistema in prihodnjem pristopu k preskušanju ter opredelitvi splošnega časovnega načrta. Na podlagi tega se pričakuje, da bo SIS II začel delovati v prvi četrtini leta 2013.

Ko so bile zahteve za sistem uravnotežene, je Komisija začela pogajanja s svojim glavnim pogodbenim izvajalcem, da bi dosegla potrebno pogodbeno kritje ter odpravila razliko med opisom končnih izsledkov iz prvotne pogodbe in tistimi končnimi izsledki, ki so potrebni zaradi pravnih aktov v zvezi z migracijo iz leta 2008[1] in razvoja potreb končnih uporabnikov. Zapletena pogajanja so potekala od avgusta do sredine septembra, njihov namen pa je bil pojasniti natančno vsebino storitev, ki jih je treba zagotoviti, in doseči finančno stabilno ponudbo pogodbenega izvajalca. Na koncu so se pogajanja izkazala za uspešna. Ustrezni proračun za dokončanje projekta je še naprej v celoti v skladu s proračunskim okvirom za SIS II, ki je bil odobren za obdobje 2007–2013.

Čeprav so bile končne specifikacije za sistem skupno oblikovane in dogovorjene s strokovnjaki držav članic na način, ki ohranja predhodne naložbe, je treba posodobiti tudi nacionalne sisteme, zlasti za uskladitev z znatno povečano zmogljivostjo sistema. Da bi upoštevala morebitne večje posledice za vire držav članic, povezane s SIS II, si je Komisija prizadevala, da bi bila povsem prilagodljiva pri prilagajanju nacionalnih letnih programov Evropskega sklada za zunanje meje. SIS II je dejansko ena od strateških prednostnih nalog Evropskega sklada za zunanje meje, saj omogoča državam članicam, da koristijo sofinanciranje EU do 75 %.

Ob upoštevanju tega je Svet PNZ na zasedanju 7. in 8. oktobra 2010 ponovno potrdil, da začetek delovanja SIS II ostaja absolutna prednostna naloga, ki zahteva skupno prizadevanje in tesno sodelovanje držav članic in Komisije. Poleg tega je Svet upošteval splošni časovni načrt in proračun za začetek delovanja SIS II, kot je bil potrjen v poročilu Komisije[2], predloženem na zasedanju, ter pozval vse zainteresirane strani, naj si po svojih najboljših močeh prizadevajo za zagotavljanje celovitega izvajanja projekta v skladu s časovnim in finančnim načrtom. Svet je tudi pozdravil predlog Komisije, da bi bil Evropski sklad za zunanje meje na voljo državam članicam za podporo dokončanju nacionalnih elementov sistema, in opozoril, da je treba načrt ukrepov, ki temelji na nadaljnjem razvoju C.SIS 1+, ohraniti, dokler ne bodo preskusi, opredeljeni v drugem mejniku, uspešno opravljeni.

Po skoraj dveh letih tehničnih težav je bil v sklepih, sprejetih na zasedanju Sveta PNZ 7. in 8. oktobra 2010, zagotovljen jasen, stvaren in splošno sprejet načrt za dokončanje projekta SIS II. Komisija je poudarila, da je čas, da se strokovnjakom omogoči nemoteno delovanje, ki ga potrebujejo za popolno osredotočenost na zastavljene cilje in dokončanje projekta.

2.2 Pogodbeni okvir za dokončanje projekta

Komisija in glavni pogodbeni izvajalec sta 15. septembra 2010 sklenila sporazum o pogodbenem okviru za dokončanje projekta. Glavne značilnosti tega sporazuma so:

- tehnične zahteve

Komisija in pogodbeni izvajalec sta se povsem v skladu s soglasjem, doseženim s strokovnjaki držav članic, dogovorila o vseh dokončnih zahtevah za začetek delovanja sistema SIS II. Ena od glavnih posodobljenih značilnosti sistema se nanaša na njegovo zmogljivost, ki je približno petkrat večja, kot je bilo prvotno predvideno (s 15–22 milijonov opozoril iz prvotne pogodbe na zahtevanih 70–100 milijonov). Visoke zahteve glede zmogljivosti sistema so bile ohranjene, da bi bile izpolnjene vse operativne potrebe njegovih prihodnjih končnih uporabnikov.

Pomembno je poudariti, da revidirane zahteve niso vplivale na temeljne obveznosti, ki izhajajo iz pravnih aktov SIS II;

- časovni načrt

Splošni časovni načrt, ki je bil objavljen na zasedanju Sveta junija 2010, je bil potrjen in je postal sestavni del pogodbe. Nadaljnji razvoj in obsežno preskušanje SIS II se bosta izvajala v obdobju 30 mesecev. Tako bo sistem pripravljen na začetek delovanja v prvi četrtini leta 2013. Do konca druge četrtine leta 2011 bo poudarek na kratkoročnem cilju v zvezi s prilagoditvijo centralnega sistema in nacionalnih sistemov posodobljenim zahtevam. V ta namen je bil oktobra objavljen nov kontrolni dokument vmesnika, tj. temeljnega tehničnega referenčnega dokumenta za razvoj komponent SIS II na centralni ravni in nacionalnih ravneh, ob koncu leta pa je bila posodobljena strojna oprema glavnih in pomožnih naprav. Naslednja faza bo namenjena dejavnostim preskušanja, da bi se prepričali o ustreznem delovanju SIS II kot celote. To bo trajalo približno eno leto in se bo končalo s preskusom v zvezi z doseganjem drugega mejnika leta 2012. Končne faze projekta bodo sestavljene iz „obsežnega preskusa“ (določenega v pravnih aktih SIS II) in dejanske migracije podatkov. Sistem bo začel delovati v prvi četrtini leta 2013;

- proračun

Proračun postopka s pogajanji za dokončanje razvoja in preskušanja SIS II je bil določen v znesku 34,95 milijona EUR.

Natančneje, od 34,95 milijona EUR je bilo 22,02 milijona EUR dodeljenih za razvoj (vključno s preskušanjem in migracijo), 12,93 milijona EUR pa za posodobitev strojne opreme (utemeljeno s povečano zmogljivostjo sistema in potrebo po dodatnih preskusnih okoljih, ki omogočajo vzporedno izvajanje nalog v zvezi z razvojem in preskušanjem).

Stroški razvoja so v skladu s proračunom, ocenjenim v primerjalnem poročilu Komisije iz junija 2009 (21,74 milijona EUR brez posodobitve strojne opreme).

Celotni stroški bodo v okviru proračunskega okvira za SIS II do leta 2013;

- pogodbeni pogoji in garancije

Komisija je med temi pogajanji zagotovila, da pogodbeni pogoji in zaščitni ukrepi iz prvotne pogodbe niso bili oslabljeni, zlasti tisti, ki se nanašajo na kazenske določbe.

Komisija je tudi zagotovila, da je bila v pogodbo vključena klavzula o odpovedi, kot je določeno v sklepih Sveta z zasedanja junija 2009. Ta klavzula je podobna klavzuli, ki je bila uvedena za primer neuspešnega preskusa v zvezi z doseganjem prvega mejnika, vendar se nanaša na učinkovitost preskusa v zvezi z doseganjem drugega mejnika. Komisiji bo omogočila, da se odloči za prekinitev pogodbe, če se bo preskus v zvezi z doseganjem drugega mejnika štel za neuspešnega.

Komisija je v zvezi z nakupom strojne opreme zagotovila tudi klavzulo o najboljši stranki.

2.3 Priprave na nadomestno tehnično rešitev

Svet PNZ je na zasedanju 7. in 8. oktobra 2010 opozoril, da je treba načrt ukrepov, ki temelji na nadaljnjem razvoju C.SIS 1+, ohraniti, dokler ne bodo preskusi, opredeljeni v drugem mejniku, uspešno opravljeni. V ta namen je Svet pozval Komisijo, naj v sodelovanju s Francijo sprejme potrebne ukrepe za zagotovitev, da bo takšen načrt ukrepov do takrat na voljo.

Da bi se pripravili temelji za morebitni prehod na nadomestni tehnični scenarij za izvajanje funkcij SIS II, če se oceni, da mejnik ni bil dosežen, so se leta 2009 začele dvostranske razprave med Komisijo in Francijo v zvezi s sklenitvijo sporazuma o prenosu pooblastil za izvajanje nadomestne možnosti za razvoj SIS II na podlagi izboljšane tehnične možnosti SIS 1+ (SIS 1+RE).

Sporazum o prenosu pooblastil bi Komisiji omogočil izvajanje proračuna EU s prenosom pooblastil, povezanih z razvojem SIS II, na Francijo. Osnutek tega sporazuma o prenosu pooblastil je že dokončan in bi se lahko ponovno uporabil za morebitno izvedljivo nadomestno tehnično rešitev, ki bi jo predlagala Francija.

Kar zadeva pravna razmerja med Francijo in njenim pogodbenim izvajalcem za SIS 1+RE, je Francija obvestila Komisijo, da bo pogodbena podlaga za SIS 1+RE zaradi francoske zakonodaje o javnih naročilih prenehala veljati, če se ne bo začela uporabljati do septembra 2010. To se je zares zgodilo. Ob upoštevanju zaveze Francije, da bo zagotovila tehnični načrt ukrepov po drugem mejniku (kot je navedeno v sklepih Sveta o SIS II z zasedanja 23. aprila 2010), bo Komisija po potrebi še naprej tesno sodelovala s francoskimi organi, da bi omogočila izvedbo te rešitve, in sicer prek ponovnega javnega razpisa s strani francoskih organov.

Kar zadeva zakonodajne ukrepe, so že bili sprejeti vsi potrebni ukrepi za zagotovitev izvajanja nadomestnega tehničnega scenarija, če bo to potrebno. Predlog Komisije o spremembah pravnih aktov SIS II v zvezi z migracijo je prispeval k temu, da je Svet na zasedanju junija 2010 sprejel določbo, v kateri je navedeno, da je razvoj SIS II mogoče uresničiti z alternativno tehnično rešitvijo, ki ima lastne tehnične zahteve [3].

2.4 Priprave na migracijo

Za uspešno izvedbo migracije s SIS 1+ na SIS II bo vzpostavljena začasna struktura za migracijo. Ta bo vključevala pretvornik, namenjen dvosmerni pretvorbi podatkov med trenutnim C.SIS in centralnim SIS II ter usklajevanju obeh sistemov, dokler države članice ne preidejo z enega sistema na drugega.

Ključni elementi dela v tej fazi so:

- sam pretvornik, ki ga razvije pogodbeni izvajalec;

- ustrezna dokumentacija, kot so tehnične specifikacije pretvornika;

- dokumentacija o preskušanju pretvornika;

- dejavnosti čiščenja podatkov na ravni držav članic za zagotovitev, da so obstoječa opozorila SIS 1+, ki bodo prenesena na SIS II, čim bolj skladna z zahtevami za podatke SIS II.

Zaradi tehničnih in političnih razprav glede projekta SIS II, ki so trajale od neuspešnih preskusov operacijskega sistema decembra 2008 do uspešnega preskusa v zvezi z doseganjem prvega mejnika marca 2010, so bile dejavnosti migracije do določene mere začasno ustavljene. Z večjo jasnostjo, pridobljeno v drugi polovici leta 2010, so te dejavnosti ponovno postale pomembne. Vse predhodno delo v zvezi z migracijo je bilo pregledano, da bi bilo usklajeno z izpopolnjenimi zahtevami.

Razvoj pretvornika se je nadaljeval ob upoštevanju zahtev. Posodobljeni pretvornik bo treba proti koncu druge četrtine leta 2011 preskusiti v povezavi z obstoječim SIS 1+.

Da bi pomagal državam članicam pri določanju količine dela, ki ga imajo s čiščenjem podatkov, C.SIS ustrezni delovni skupini Sveta redno zagotavlja dokument z opisom podrobnega razvoja podatkovne zbirke SIS v skladu z dejavnostmi kartiranja in čiščenja podatkov.

2.5 Omrežje SIS II

Projekt SIS II vključuje zagotavljanje prostranega komunikacijskega omrežja, ki izpolnjuje zahteve po razpoložljivosti, varnosti, geografski pokritosti in ravni storitev ter tako omogoča komunikacijo med nacionalnimi in centralnim sistemom.

V obdobju, ki ga zajema to poročilo, je bila pravočasno in v okviru proračuna uspešno vzpostavljena povezava z omrežjem SIS II s-TESTA za Romunijo, s čimer se je število povezanih povečalo na 31 (države članice skupaj z Europolom in Eurojustom).

2.6 Operativno upravljanje

V skladu s političnim mandatom, ki sta ga Svet in Evropski parlament podelila Komisiji v obliki skupnih izjav pri sprejemanju pravnih aktov SIS II in VIS, je Komisija junija 2009 sprejela zakonodajne predloge o ustanovitvi agencije za operativno upravljanje obsežnih informacijskih sistemov na področju svobode, varnosti in pravice. Po začetku veljavnosti Lizbonske pogodbe je bilo treba predložiti enoten spremenjen predlog, ki ga je Komisija sprejela marca 2010. Osrednji cilj predlagane agencije bi bil izvajanje nalog v zvezi z operativnim upravljanjem SIS II (po začetku delovanja), VIS in EURODAC. V prihodnosti bi bilo agenciji lahko zaupano tudi upravljanje drugih obsežnih informacijskih sistemov.

Delo v zvezi s tem zakonodajnim predlogom je že v precej napredni fazi, pri čemer se pričakuje, da bo uredba lahko sprejeta leta 2011.

2.7 Varnost

Komisija je na podlagi vprašanj, ki so jih nekatere države članice postavile v zvezi s skladnostjo s Sklepom Komisije 2007/171/ES ter odločbama Komisije 2007/170/ES in 2008/602/ES[4], izvedla tehnično študijo o dostopu do nešifriranih podatkov v varnem okolju omrežnega operativnega centra.

V študiji je bilo opisanih več možnih scenarijev, pri čemer so potrebna mnenja strokovnjakov držav članic. Možnosti so vključevale drugo raven šifriranja in vrsto dodatnih organizacijskih postopkov za preprečevanje ali omejevanje dostopa do nešifriranih podatkov. Kar zadeva izvajanje, bo morala morebitna rešitev zagotoviti čim manjši vpliv na nekatera ključna merila, kot so učinkovitost in odzivni čas sistema, stroški izvajanja na centralni ravni in nacionalnih ravneh ter vpliv na časovni načrt. Izvajanje možnih rešitev je bilo obravnavano z državami članicami v okviru delavnice, ki jo je Komisija organizirala v začetku leta 2011.

3. Upravljanje

3.1 Finančne posledice

Ob koncu obdobja poročanja so skupne proračunske obveznosti Komisije za projekt SIS II, od leta 2002, znašale 133 170 429 EUR. Z ustreznimi pogodbami so bile prevzete obveznosti za študije izvedljivosti, razvoj samega centralnega sistema SIS II, podporo in zagotavljanje kakovosti, omrežje SIS II, priprave na operativno upravljanje v Strasbourgu, varnost, priprave v zvezi z uvedbo biometričnih podatkov, komunikacijo in stroške za misije strokovnjakov.

Med letom 2002 in koncem decembra 2010 je bilo od tega zneska dejansko plačanih 68 152 710 EUR. Glavne odhodkovne postavke so bile razvoj (33 435 295 EUR), omrežje (20 371 388 EUR) ter podpora in zagotavljanje kakovosti (8 124 387 EUR).

Izvrševanje proračuna |

Od leta 2002 do decembra 2010 | Od julija do decembra 2010 |

OPO | Plačila | OPO | Plačila |

Razvoj | 80 377 456 | 33 435 295 | 37 201 723 | 6 934 479 |

Podpora in zagotavljanje kakovosti | 9 882 074 | 8 124 387 | 482 180 | 931 907 |

Omrežje | 32 375 954 | 20 371 388 | 0 | 4 358 677 |

Priprave na operativno upravljanje | 7 468 215 | 4 837 950 | 1 344 177 | 309 529 |

Varnost | 874 715 | 217 712 | 5 440 | 0 |

Študije/svetovanje | 940 481 | 921 611 | 0 | 0 |

Akcija obveščanja javnosti | 33 373 | 33 373 | 0 | 0 |

Stroški za misije strokovnjakov | 1 203 286 | 196 121 | 149 906 | 43 950 |

Drugo | 14 874 | 14 874 | 0 | 0 |

SKUPAJ: | 133 170 429 | 68 152 710 | 39 183 426 | 12 578 542 |

V tem obdobju so države članice izrazile naraščajočo zaskrbljenost glede potrebe po dodatnem nacionalnem financiranju za SIS II. Da bi obravnavala to vprašanje, je Komisija začela izvajati oceno možnosti za zagotovitev dodatne podpore stroškov dokončanja nacionalnih sistemov v okviru obstoječega dodeljenega proračuna. To je bilo izvedeno v tesnem sodelovanju z nacionalnim pristojnim organom v okviru Evropskega sklada za zunanje meje v državah članicah in vodji nacionalnih projektov SIS II. Razprave o tem vprašanju so potekale 20. oktobra v okviru sestanka odbora SOLID. Pozneje je bila vsaka država članica pozvana, da opredeli svoje nacionalne potrebe ter jih do konca novembra 2010 sporoči odboru SOLID. Nato je bila izvedena analiza teh podatkov, da bi se ugotovilo, ali je obstoječe financiranje zadostno ali pa so morda potrebna dopolnilna sredstva.

3.2 Upravljanje projekta

3.2.1 Odbor za globalno upravljanje programa

S sklepi Sveta o SIS II z zasedanj 26. in 27. februarja 2009 ter 4. in 5. junija 2009 je bilo ustanovljeno neformalno telo, sestavljeno iz strokovnjakov držav članic in imenovano Odbor za globalno upravljanje programa, ki naj bi okrepilo sodelovanje in zagotovilo neposredno podporo držav članic centralnemu projektu SIS II. Pozitivni rezultat dela te skupine ter potreba po dodatni okrepitvi sodelovanja in preglednosti v zvezi s projektom sta upravičila formalno vključitev skupine v strukturo upravljanja SIS II brez poseganja v pristojnosti Komisije in držav članic.

S spremenjenima pravnima aktoma v zvezi z migracijo, ki sta bila sprejeta 3. junija 2010[5], je bil ustanovljen Odbor za globalno upravljanje programa kot svetovalni organ za pomoč pri centralnem projektu SIS II, ki naj bi omogočil skladnost med centralnim projektom in nacionalnimi projekti SIS II. Odbor nima pristojnosti odločanja niti pooblastil za zastopanje Komisije ali držav članic.

Pravna akta določata, da morajo države članice imenovati več strokovnjakov, ki bodo delovali v Svetu. Kandidature so bile potrjene 23. septembra 2010. Komisija je izvedla vzporeden postopek, da bi imenovala svoje lastne strokovnjake. Tako je lahko naslednji sestanek, ki je bil 30. septembra 2010, potekal v novem formalnem okviru. Vzpostavljena praksa menjavanja vloge predsednika med predsedstvom in Komisijo se je nadaljevala.

Odbor za globalno upravljanje programa je novembra 2010 dosegel dogovor o osnutku projektne naloge, ki bo predložen odboru za SISVIS leta 2011.

Odbor za globalno upravljanje programa se je v obdobju, zajetem v tem poročilu, sestal šestnajstkrat.

3.2.2 Odbor za SISVIS (SIS II)

Komisiji pri razvoju SIS II pomaga odbor za SISVIS. Odbor za SISVIS se je v zvezi s tehničnimi vprašanji SIS II v obdobju od julija do decembra 2010 sestal trikrat.

Poleg rednih sestankov odbora za SISVIS so organizirane tudi delovne skupine odbora in delavnice s strokovnjaki držav članic, na katerih se podrobno obravnavajo tehnična vprašanja. Ti sestanki so običajno osredotočeni na vprašanja, ki temeljijo na določenih končnih izsledkih v zvezi s projektom:

- „svetovalna skupina za testiranje“ (TAG) daje odboru za SISVIS mnenja glede vprašanj, povezanih z organizacijo, izvajanjem in razlago preskusov. Ta skupina se je v tem obdobju poročanja sestala dvakrat;

- „upravni odbor za spremembe“ (CMB) svetuje glede razvrščanja, opredelitve in možnega vpliva rešitev v zvezi s težavami, ki so bile sporočene. Ta delovna skupina, ki prav tako poroča odboru za SISVIS, se je v tem obdobju poročanja sestala enkrat;

- v tem obdobju je bila organizirana ena delavnica v zvezi z migracijo na SIS II z namenom svetovanja odboru za SISVIS in izvajanja dejavnosti v zvezi s to pomembno temo.

3.2.3 Načrtovanje in usklajevanje na nacionalni ravni

Delovna skupina, ki jo sestavljajo vodje nacionalnih projektov držav članic in uporabnikov, je bila organizirana, da bi svetovala službam Komisije. Namen sestankov skupine vodij nacionalnih projektov je obravnavati natančna vprašanja v zvezi z načrtovanjem, tveganja ter dejavnosti na centralni ravni in nacionalnih ravneh projekta. V tem obdobju poročanja so bili trije sestanki vodij nacionalnih projektov.

3.2.4 Svet

V skladu s sklepi Sveta in željami vseh strani v projektu po vzdrževanju popolne preglednosti Komisija redno obvešča Svet in Evropski parlament o izvajanju splošnega časovnega načrta za SIS II in odhodkih za centralni projekt.

Komisija sodeluje na sestankih pripravljalnih teles Sveta, ki so pristojna za schengenski informacijski sistem, in vseh svetov ministrov, ki obravnavajo SIS II. Komisija je predložila poročila o napredku projekta SIS II in predvidenih naslednjih korakih.

Poleg običajnih ustnih posodobitev je Komisija v tem obdobju razposlala delovni dokument služb Komisije z naslovom Poročilo o splošnem časovnem načrtu in proračunu za začetek veljavnosti druge generacije schengenskega informacijskega sistema (SIS II) pred zasedanjem Sveta PNZ 7. in 8. oktobra.

Komisija vsak teden pošlje kratko poročilo s povzetkom tehničnega razvoja sodelavcem, ki so vključeni v projekt na nacionalni ravni.

3.2.5 Evropski parlament

Komisija je še naprej podrobno obveščala Evropski parlament o napredku SIS II na podlagi natančnih, preverljivih ter aktualnih dejstev in podatkov.

Obvestila odbora za proračun, da zadrži dodeljena proračunska sredstva za migracijo na sistem SIS II kot rezervo, dokler ne bosta opravljena uspešno testiranje in celovita revizija , so bila spremljana med proračunskim postopkom za leto 2011. Evropski parlament je 15. decembra odobrena sredstva za SIS II vključil v proračunsko rezervo za leto 2011.

Parlament je določil pogoje za sprostitev sredstev iz rezerve[6]:

1. predložitev konkretnega in stvarnega časovnega načrta za nadaljnji razvoj SIS II ter pregled proračunskih posledic s strani Komisije;

2. popoln dostop Parlamenta in Sveta do pogodbe o naročilu storitev, sklenjene med Komisijo in izvajalcem storitve, za razvoj sistema SIS II.

Da bi izpolnila prvi zgoraj opisani pogoj, je Komisija članom ustreznih parlamentarnih odborov novembra predložila podroben pregled napredka v okviru „tehničnega poročanja“. Komisija je razposlala tudi obsežne proračunske informacije, ki so zajemale pretekle in prihodnje proračunske obveznosti in plačila. Poleg tega je Komisija izrazila svojo pripravljenost za izmenjavo zahtevanih pogodbenih informacij v zaupnem okolju (za zaščito zakonitih poslovnih interesov pogodbenega izvajalca). Ta sestanek je omogočil tudi razpravo o praktičnih načinih obravnavanja proračuna ob zagotovitvi, da bi lahko Parlament dokazal svojo vlogo v zvezi z nadzorom in pregledom brez oviranja napredka projekta in obdelave računov.

Potekali so nadaljnji redni sestanki s poslanci Evropskega parlamenta, komisarka Malmström pa je predsedniku odbora LIBE Evropskega parlamenta (in poročevalcem) poslala dopis o glavnih rezultatih oktobrskega zasedanja Sveta PNZ. Poročilo o časovnem in proračunskem načrtu je bilo posredovano predsednikoma odborov LIBE in BUDG, v okviru odbora LIBE pa je bil predstavljen napredek v zvezi s SIS II.

Komisija se je odzvala tudi na dve parlamentarni vprašanji v zvezi s SIS II.

4. Prednostne naloge za naslednje obdobje poročanja

Do konca druge četrtine leta 2011 bo prvotni poudarek na posodobitvi centralnega sistema in nacionalnih sistemov v skladu s posodobljenimi zahtevami.

Naslednja faza bo namenjena dejavnostim preskušanja za določitev ustreznega delovanja SIS II kot celote. To bo trajalo približno eno leto in se bo končalo s preskusom v zvezi z doseganjem drugega mejnika v prvi četrtini leta 2012.

Končne faze projekta bodo sestavljene iz „obsežnega preskusa“ (določenega v pravnih aktih SIS II) in dejanske migracije podatkov. Sistem bo začel delovati v prvi četrtini leta 2013.

5. Sklepne ugotovitve

Zaradi skupnih prizadevanj vseh zainteresiranih strani so bile med letom postopoma odpravljene pomembne tehnične in politične negotovosti glede prihodnosti projekta SIS II, ki so zaznamovale začetek leta 2010. To intenzivno delo se je končalo z uspešnim zaključkom preskusa v zvezi z doseganjem prvega mejnika, soglasno opredelitvijo končnih zahtev za začetek delovanja sistema in dokončanjem ustreznega pogodbenega okvira. Ta pozitivni razvoj je prispeval k ponovni oživitvi projekta SIS II z jasno in skupno vizijo o preostalih fazah projekta ter stvarnim časovnim načrtom in ustreznim proračunskim načrtom za dokončanje preostalega dela. Ta nov zagon, ki pomeni zaključek skoraj dveletnih težav, zagotavlja okvir, znotraj katerega si bodo morale vse zainteresirane strani ustrezno prizadevati za zagotovitev dokončanja projekta SIS II.

Priloga I

Sestanki odbora za SISVIS (SIS II) in delovne skupine

Sestanki, ki so potekali v obdobju poročanja

JULIJ 2010 |

6., 14., 27. | Odbor za globalno upravljanje programa SIS II |

13. | Upravni odbor za spremembe |

15. | Sestanek „vodij nacionalnih projektov“ |

15. | Odbor za SISVIS (tehnični vidiki SIS II) |

AVGUST 2010 |

11., 25. | Odbor za globalno upravljanje programa SIS II |

SEPTEMBER 2010 |

8., 16., 30. | Odbor za globalno upravljanje programa SIS II |

22. | Odbor za SISVIS (tehnični vidiki SIS II) |

22. | Sestanek „vodij nacionalnih projektov“ |

OKTOBER 2010 |

20. | Odbor za SISVIS (tehnični vidiki SIS II) |

27. | Odbor za SISVIS (SIRENE) |

20., 27. | Odbor za globalno upravljanje programa SIS II |

NOVEMBER 2010 |

10., 16., 24. | Odbor za globalno upravljanje programa SIS II |

DECEMBER 2010 |

2. | Delavnica v zvezi z migracijo |

2., 8., 15. | Odbor za globalno upravljanje programa SIS II |

16. | Sestanek „vodij nacionalnih projektov“ |

7., 14. | Svetovalna skupina za preskušanje |

Sestanki odbora za SISVIS (SIS II) in delovne skupine

b) Sestanki, ki se začasno načrtujejo v prihodnjem obdobju poročanja

JANUAR 2011 |

11. in 12. | Delavnica v zvezi s preskušanjem |

12., 19., 25. | Odbor za upravljanje globalnega programa SIS II |

26. | Odbor za SISVIS (tehnični vidiki SIS II) |

26. | Sestanek „vodij nacionalnih projektov“ |

FEBRUAR 2011 |

2., 9., 16., 22. | Odbor za globalno upravljanje programa SIS II |

23. | Odbor za SISVIS (tehnični vidiki SIS II) |

23. | Sestanek „vodij nacionalnih projektov“ |

MAREC 2011 |

2., 9., 16., 22., 30. | Odbor za globalno upravljanje programa SIS II |

23. | Odbor za SISVIS (tehnični vidiki SIS II) |

23. | Sestanek „vodij nacionalnih projektov“ |

APRIL 2011 |

6., 13., 20., 26. | Odbor za globalno upravljanje programa SIS II |

27. | Odbor za SISVIS (tehnični vidiki SIS II) |

27. | Sestanek „vodij nacionalnih projektov“ |

MAJ 2011 |

4., 11., 18., 24. | Odbor za globalno upravljanje programa SIS II |

25. | Odbor za SISVIS (tehnični vidiki SIS II) |

25. | Sestanek „vodij nacionalnih projektov“ |

JUNIJ 2011 |

1., 8., 15., 28. | Odbor za globalno upravljanje programa SIS II |

29. | Odbor za SISVIS (tehnični vidiki SIS II) |

29. | Sestanek „vodij nacionalnih projektov“ |

[1] Uredba (ES) št. 1104/2008, kakor je bila spremenjena z Uredbo (EU) št. 541/2010, in Sklep Sveta 2008/839/PNZ, kakor je bil spremenjen z Uredbo (EU) št. 542/2010.

[2] Delovni dokument služb Komisije, Poročilo o splošnem časovnem načrtu in proračunu za začetek delovanja druge generacije schengenskega informacijskega sistema (SIS II) : dokument SEC(2010) 1138 konč., Bruselj, 21. septembra 2010.

[3] Skupni člen 1(3) Uredbe (ES) št. 1104/2008, kakor je bila spremenjena z Uredbo (EU) št. 541/2010, in Sklepa Sveta 2008/839/PNZ, kakor je bil spremenjen z Uredbo (EU) št. 542/2010.

[4] 2007/171/ES: Sklep Komisije z dne 16. marca 2007 o določitvi zahtev omrežja za Schengenski informacijski sistem II (3. steber); 2007/170/ES: Odločba Komisije z dne 16. marca 2007 o določitvi zahtev omrežja za Schengenski informacijski sistem II (1. steber) (notificirano pod dokumentarno številko C(2007) 845); 2008/602/ES: Odločba Komisije z dne 17. junija 2008 o določitvi fizične arhitekture in zahtev nacionalnih vmesnikov ter komunikacijske infrastrukture med centralnim vizumskim informacijskim sistemom (VIS) in nacionalnimi vmesniki za razvojno fazo (notificirano pod dokumentarno številko C(2008) 2693).

[5] Uredba (EU) št. 541/2010 in Uredba (EU) št. 542/2010.

[6] Dve tretjini odobrenih sredstev za obveznosti in plačila sta bili sproščeni januarja 2011.